ন*গ্নতাই হাতিয়ার, যোগীরাজ্যে আতঙ্ক ছড়াচ্ছে কুখ্যাত ‘নিউড গ্যাং’!

ওয়েব ডেস্ক: অন্ধকার নামলেই অবির্ভাব হয় তাদের। গায়ে থাকে না পোশাক, নগ্নতাকে হাতিয়ার করে তারা টার্গেট করে মহিলাদের। প্রথমে মহিলাদের ধরে নিয়ে যাওয়া হয় নির্জন কোনও জায়গায়, তারপরেই শুরু হয় অপরাধের খেলা। যোগীরাজ্যে সম্প্রতি আতঙ্কের আরেক নাম হয়ে দাঁড়িয়েছে এক ‘নিউড গ্যাং’ (Nude Gang)। একের পর এক ঘটনায় সন্ত্রস্ত উত্তরপ্রদেশের (Uttar Pradesh) মিরাট (Meerut) জেলার দাউরালার একাধিক গ্রাম।

মিরাট জেলায় একের পর এক মহিলার উপর হামলার (Attack On Women) চেষ্টা এবং তাঁদের নির্জন স্থানে টেনে নিয়ে যাওয়ার ঘটনা প্রকাশ্যে আসছে। সর্বশেষ ঘটনার সূত্র ধরে পুলিশে অভিযোগ দায়ের হয়েছে। তবে এখনও পর্যন্ত কাউকে গ্রেফতার করা যায়নি। প্রশাসন ড্রোনের সাহায্যে এলাকা নজরদারি চালাচ্ছে এবং গ্রামে গ্রামে সিসিটিভি ক্যামেরা লাগানো হচ্ছে।

আরও পড়ুন: ৫০০ কোটি দাবি করে বিচারককে হুমকি চিঠি মধ্যপ্রদেশে

কয়েকদিন আগে মিরাটের ভরালা গ্রামে আক্রান্ত হয়েছেন এক মহিলা। তিনি একা অফিসে যাচ্ছিলেন। রাস্তায় দুই ব্যক্তি তাঁকে জোরপূর্বক টেনে নিয়ে নির্জন মাঠের দিকে নিয়ে যাওয়ার চেষ্টা করে। মহিলার চিৎকারে আশপাশের লোকজন ছুটে আসেন। তবে অভিযুক্তরা পালিয়ে যায়। আক্রান্ত মহিলা জানিয়েছেন, হামলাকারীরা সম্পূর্ণ নগ্ন অবস্থায় ছিল। ঘটনার পর আতঙ্কিত হয়ে তিনি সেই চাকরি ছেড়ে অন্য পথে যাতায়াত করছেন। গ্রামের অনেকেই জানিয়েছেন, এই নিয়ে এটি চতুর্থ ঘটনা। আগের ঘটনাগুলি লোকলজ্জার ভয়ে রিপোর্ট করা হয়নি।

অভিযোগ পেয়ে পুলিশ ঘটনার তদন্ত শুরু করেছে। গত শনিবার ড্রোনের সাহায্যে কয়েক ঘণ্টা ধরে মাঠে তল্লাশি চালানো হয়। পাশাপাশি সিসিটিভি ক্যামেরা স্থাপন এবং নারী পুলিশ মোতায়েন করা হয়েছে। গ্রামে আতঙ্ক ছড়ালেও অনেকে এই ঘটনাকে গুজব বলে মনে করছেন।